Shi Kuang

Shi Kuang (kinesisk: 师旷; pinyin: Shī Kuàng, «musikkmester Kuang») var en berømt musiker i oldtidens Kina i vår- og høstannalenes tid under Zhou-dynastiet.

Han virket ved hoffet til hertug Ping (Jin Ping gong 晋平公) i staten Jin og var kjent for sitt sikre gehør. Ifølge legenden ble han født uten øyne. Det er i det hele tatt overlevert en rekke legender om ham, og det er mye tale om ham i boken Zhuangzi og i legendesamlingene i historiekrøniken Zuozhuan.

Det fortelles at han kunne rådgi hertug Ping da staten Qis hær angrep Jin - han hørte av fuglenes skrik når Qi trakk seg tilbake.

Boken Qínjīng (禽经; «fugleboken»), Kinas tidligste ornitologiske verk, tilskrives tradisjonelt ham. Men i virkeligheten må dette verket stamme fra Tang- eller Song-tiden.

Kategori:Ornitologer
Kategori:Kinesiske forfattere
Kategori:Kinesiske musikere